《题许士裁表兄左右修竹图照》
清代·叶长龄

昔闻无竹令人俗，坡仙有话创而独。此君不可一日无，十日何而不食肉。

许君爱竹意何居，丛篁翛然写一幅。知君借竹寓古怀，竹素园中日涉熟。

读史流连渭川封，诵诗涵泳淇泉绿。书纪箘簬罗名材，易象苍筤玩亭毒。

槎枒芒角森胸中，左右逢源快储蓄。翩翩佳士鸾凤俦，六逸之逸漫追逐。

敲金戛玉声琅琅，淩云直上有如竹。赋诗我更记坡言，峥嵘气象少年足。

作者简介：字眉生，晚号羡翁，廷甲长孙。同治甲子岁贡，通金石诗词，有诗词各若干卷。邑志传文苑。